เปิดเสรีประกันหวั่นกองทุนไม่พอจ่ายสินไหม
ประกันชีวิตกังวลเปิดเสรีอาเซียน เงินกองทุนไม่พอดูแลลูกค้าบริษัทต่างชาติที่ข้ามห้วยมาทำธุรกิจในประเทศไทย
20 เม.ย. 2555

ประกันชีวิตกังวลเปิดเสรีอาเซียน เงินกองทุนไม่พอดูแลลูกค้าบริษัทต่างชาติที่ข้ามห้วยมาทำธุรกิจในประเทศไทย
นางนุสรา (อัสสกุล) บัญญัติปิยพจน์ กรรมการผู้จัดการ บริษัท ไทยสมุทรประกันชีวิต กล่าวในฐานะเลขาธิการสมาคมประกันชีวิตไทย ว่าจากการประชุมเรื่องการเปิดเสรีประกันชีวิตอาเซียนที่สิงคโปร์ สิ่งที่ประเทศไทยเป็นห่วง คือ เงินกองทุนประกันชีวิตที่มีการจัดเก็บสำรองไว้สำหรับดูแลผู้เอาประกันชีวิต กรณีบริษัทประกันชีวิตมีปัญหาทางการเงิน เพราะถ้าเปิดเสรีให้บริษัทประกันชีวิตต่างประเทศเข้ามาขายประกันชีวิตในประเทศไทย แล้วเกิดมีปัญหาการเงินในภายหลัง เงินกองทุนประกันชีวิตมีน้อย จะรองรับต่างชาติด้วยหรือไม่ ใครจะรับผิดชอบ เพราะขณะนี้กฎเกณฑ์ยังไม่ออกมา 
สำหรับเรื่องการการแข่งขัน ไม่กลัว เพราะปัจจุบันมีต่างชาติเข้ามาถือหุ้นในบริษัทประกันชีวิตและแข่งขันกับบริษัทขนาดใหญ่อยู่แล้ว และไม่ได้เปิดรับให้ต่างชาติเข้ามาขายอย่างเดียว แต่สนใจออกไปทำตลาดต่างประเทศด้วย อย่างไรก็ตาม ตลาดประกันชีวิตไทยยังเล็กสามารถขยายได้อีกมาก 
นายกี่เดช อนันต์ศิริประภา กรรมการ ผู้อำนวยการ บริษัท แอกซ่าประกันภัย กล่าวว่า สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ต้องมีเกณฑ์ในการอนุญาตให้บริษัทประกันภัยต่างประเทศเข้ามาขายสินค้าในไทย โดยเฉพาะเรื่องเงินกองทุน ต้องเน้นบริษัทที่มีฐานะการเงินมั่นคง และบริษัทเหล่านั้นจะต้องจ่ายเงินเข้ากองทุนประกันภัยด้วย เพื่อดูแลผู้ที่ซื้อประกันภัย เป็นการปฏิบัติในแนวทางเดียวกับบริษัทประกันภัยไทย
ทั้งนี้ เพราะกองทุนนี้ไว้คุ้มครองผู้ซื้อประกัน และเรียกเก็บเงินจากบริษัทประกันที่ขายความคุ้มครองให้ลูกค้า ฉะนั้น ทุกบริษัทที่เข้ามาขายจะต้องจ่ายเงินเข้ากองทุนด้วย